ราคาทองคำปิดวานนี้พุ่งกว่า 10 ดอลล์
สัญญาทองคำตลาดนิวยอร์กปิดพุ่งขึ้นเมื่อคืนนี้ (28 เม.ย.) ซึ่งเป็นการปรับตัวขึ้นติดต่อกัน 2 วันทำการ โดยได้แรงหนุนจากสกุลเงินดอลลาร์ที่อ่อนค่าลง ก่อนที่การประชุมของธนาคารกลางสหรัฐ (FED) จะเสร็จสิ้นในวันพุธตามเวลาสหรัฐ
29 เม.ย. 2558

สำนักข่าวอินโฟเควสท์รายงานว่า สัญญาทองคำตลาดนิวยอร์กปิดพุ่งขึ้นเมื่อคืนนี้ (28 เม.ย.) ซึ่งเป็นการปรับตัวขึ้นติดต่อกัน 2 วันทำการ โดยได้แรงหนุนจากสกุลเงินดอลลาร์ที่อ่อนค่าลง ก่อนที่การประชุมของธนาคารกลางสหรัฐ (FED) จะเสร็จสิ้นในวันพุธตามเวลาสหรัฐ
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย.พุ่งขึ้น 10.7 ดอลลาร์ หรือ 0.89% ปิดที่ระดับ 1,213.90 ดอลลาร์/ออนซ์, สัญญาโลหะเงินส่งมอบเดือนพ.ค.เพิ่มขึ้น 19.7 เซนต์ ปิดที่ 16.591 ดอลลาร์/ออนซ์, สัญญาพลาตินัมส่งมอบเดือนก.ค.เพิ่มขึ้น 5.2 ดอลลาร์ ปิดที่ 1,158.6 ดอลลาร์/ออนซ์ และสัญญาพัลลาเดียมส่งมอบเดือนมิ.ย.ลดลง 1.30 ดอลลาร์ ปิดที่ 781.15 ดอลลาร์/ออนซ์
สัญญาทองคำปิดบวกติดต่อกัน 2 วันทำการ เนื่องจากตลาดยังคงได้รับแรงหนุนจากการอ่อนค่าของสกุลเงินดอลลาร์ โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น ปรับตัวลง 0.7% เมื่อวานนี้ ซึ่งการอ่อนค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์นั้น มีราคาถูกลงและน่าดึงดูดใจสำหรับนักลงทุนที่ถือครองสกุลเงินอื่นๆ
นอกจากนี้ ข้อมูลเศรษฐกิจที่อ่อนแอของสหรัฐยังเป็นอีกปัจจัยที่กระตุ้นให้นักลงทุนเข้าซื้อสัญญาทองคำเพื่อหลีกเลี่ยงความเสี่ยง โดยผลสำรวจของ Conference Board ระบุว่า ดัชนีความเชื่อมั่นผู้บริโภคของสหรัฐร่วงลงสู่ระดับ 95.2 ในเดือนเม.ย. ซึ่งเป็นระดับต่ำสุดนับตั้งแต่เดือนธ.ค.ปีที่แล้ว หลังพุ่งแตะระดับ 101.4 ในเดือนมี.ค.
ขณะที่นักลงทุนจับตาดูการประชุมของเฟดซึ่งจะเสร็จสิ้นลงในวันพุธตามเวลาสหรัฐ เพื่อดูว่าเฟดจะส่งสัญญาณเรื่องช่วงเวลาในการปรับขึ้นอัตราดอกเบี้ยหรือไม่ ซึ่งหากเฟดตัดสินใจปรับขึ้นอัตราดอกเบี้ยในการประชุมเดือนมิ.ย. ก็อาจจะสร้างแรงกดดันต่อตลาดทองคำ